Raak ontslae van motte in net 4 stappe - Goeie Huishouding
Tuis » Raak ontslae van motte in net 4 stappe
Raak ontslae van motte in net 4 stappe
Speel gou klaar met 'n motplaag! Deur Caroline Picard
Dis nie dat motte byt, brom of steek nie, maar ontdek jy wriemelende larwes in jou graankos of gate in jou kasjmiertruie en dis duidelik dat 'n motplaag 'n reuse-frustrasie is. Speel klaar met hierdie fladderende skepsels in jou huis deur hierdie maklike stappe te volg.
1. Identifiseer watter soort motte dit is
Huiseienaars word gewoonlik deur een van twee soorte motte verpes: spensmotte en kleremotte. Soos ons uit dié twee kategorieë kan aflei, leef hierdie insekte van verskillende voedselbronne in verskillende deel van die huis.
Die kombuis-soort kan spesies soos die Indiese meelmot insluit, maar die meeste het hulle visier op grane en droë produkte gestel: ontbytgraan, kraakbeskuitjies, rys en ander gebergde kos, volgens Chelle Hartzer, 'n Amerikaanse entomoloog. Jy gaan moontlik fyn draadjies of klein larwes in jou peuselgoed kry, 'n onaangename geskenk van die papies en larwes.
Kleremotte is vanselfsprekend lief vir laaie en kaste. Ruspes leef van natuurlike vesels soos linne, wol, sy of pels. Buiten gate, laat hierdie peste ook 'n spoor van papievelletjies, draadjies, wurmboorsels en insekmis wat soos groot sandkorrels lyk, volgens Woodstream, 'n pesbestrydingshandelsmerk in die VSA.
2. Begin skoonmaak en gooi alles weg wat besmet is
Die eerste stap in die bestryding van 'n motplaag is om jou vullissakke uit te haal. Gooi enige kos uit wat moontlik besmet is en verwyder dit uit die huis.
As jy met kleremotte sit, moet jy jou kaste uitpak. Was alles wat jy kan, met baie warm water en seep, en tuimeldroog dan by 'n lae hitte om larwes dood te maak, sê Carylyn Forte, hoof van die Good Housekeeping-skoonmaak-en-tekstiellaboratorium in die VSA. Droogskoonmaak kan klere ook insekvry maak.
Nou is dit tyd vir stofsuig. Alles in die kombuis en jou kaste moet gesuig word: die mat, mure, vloerlyste … noem dit. Ná die tyd moet jy die stofsuier se sak dadelik weggooi aangesien dit eiers kan bevat. Laastens moet rakke en mure 'n deeglike skrop kry.
Kry professionele hulp as jy nie die bron van die probleem kan identifiseer nie. 'n Plaagbestryder kan ook met help met wydverspreide besmetting en items wat moeilik skoonmaak soos motbesmette meubels of matte.
3. Laat staan die motbolletjies en verseël alles
Jou ouma se gunsteling-metode het in onbruik verval noudat baie kenners die chemikalieë naftaleen en paradichloorbenseen as 'n gesondheidsgevaar beskou. Trouens, naftaleen is deur die Europese Unie verban.
Bly aan die veilige kant en raak op ander maniere van kleremotte ontslae. Verseël seisoenale klere in lugdigte sakke; vakuumverseëlde kleresakke werk goed. Alhoewel sommige mense seder as natuurlike afweermiddel gebruik, word dit nie as 'n kitsoplossing vir 'n langdurige probleem beskou nie. Die hout se olie kan besmetting voorkom deur klein larwes dood te maak, maar dit raak nie ontslae van dié wat reeds daar is nie, en verloor doeltreffendheid ná 'n paar jaar.
In die spens moet jy jou kos in lugdigte houers bewaar. Die bonus-effek daarvan is dat dit muf (wat lief is vir vog) en ander peste soos miere en kakkerlakke uithou. Dit is ook 'n goeie idee om jou kruideniersware deur te gaan voordat jy dit in die huis inbring, aangesien besmetting gewoonlik só ontstaan.
4. Stofsuig en maak gereeld skoon
Voorkom toekomstige probleme deur gereelde huishouding. Om oppervlakke af te vee en van stof, vesels en krummels ontslae te raak, sal jou ver bring. Wees op die uitkyk vir enige mot-aktiwiteit – nie net in jou klere en kos nie, maar ook op ander plekke. Spensmotte is lief vir voëlsaad, sê Hartzer; dit moet dus nie in die huis of garage gebêre word nie.
Volgens Woodstream word kleremotte ook aangetref in antieke ware soos wolmatte, meubels wat met perdehare gestop is, klaviervelt en ou poppe met regte hare. Kyk 'n item eers mooi deur voordat jy dit by 'n veiling of mark opraap, en inspekteer dit gereeld ná die tyd. Nog 'n gunsteling? Troeteldierpels. Kyk dus na jou hond se "besittings". Om 'n wakende oog te hou, kan jou later 'n groot kopseer spaar.